Centola da ría
Unha **mariscada** é unha comida constituída fundamentalmente por marisco. É típico da cociña costeira de Galiza. A súa popularidade pode atoparse noutras zonas peninsulares e estranxeiras (especialmente Francia). Aplícase tamén a denominación *mariscada* a aquelas comidas nas que o prato principal ou central do menú é o marisco (indiferentemente de cal for este), sen que inflúa o tipo de recipiente que se use para tal efecto, nin todo o marisco deba ir nesa bandexa. Quizais os máis comúns sexan a centola, a nécora, o percebe, o lagostino e a cigala.

A mariscada galega
------------------

O marisco cocido adóitase servir enteiro ou partido en anacos. Porén existe un tipo común de mariscada na que si vén presentado todo na mesma bandexa, tamén coñecida en ocasións coma **grellada de mariscos**, que, como o seu nome indica, é un variado (variábel segundo a zona e o gusto dos cociñeiros e/ou comensais) de mariscos elaborados á grella. É un prato que non resulta económico, mais é de grande efectividade, resultando agradábel aos sentidos; sacia o apetito. Non se trata dunha preparación idónea nos meses de verán, malia ser moi consumida por mor da arribada de turismo ás costas galegas. A tempada do marisco coincide co inverno. Non é común acompañar os mariscos tradicionalmente con mollos, agás as ostras que son adubadas con limón, as vieiras e as ameixas con diferentes mollos e os lagostinos e lagostas con maionesa. 
É común acompañar a mariscada de arroces caldosos e viños brancos diversos, coma o albariño.

### Mariscos incluídos

A mariscada consiste nunha gran bandexa con mariscos variados; unha mariscada pode contar, entre outros, con:

* Navallas e longueiróns.
* Lumbrigantes, lagostas, lagostinos ou gambas.
* Centolas, pateiros, nécoras, bois.
* Percebes.
* Vieiras.
* Santiaguiños.
* Cigalas.
* Ostras.
* Ameixas.
* Berberechos.

*Fruits de mer*
---------------

*Fruits de mer* servidos en Etretat, Normandía.
Un *plateau* de ***fruits de mer*** («froitos do mar» en francés) é o equivalente francés a unha mariscada, e consiste, ao igual que o galego, nun variado de mariscos crus ou cocidos presentados sobre unha fonte.

Os *fruits de mer* inclúen todos os mariscos dispoñíbeis en Francia, e case exclusivamente se serven en frío. Segundo autores anglosaxóns úsanse algúns mollos para acompañalo, polo xeral salsa cóctel ou salsa rosa, salsa mignonette e limón. En Francia acompáñanse tradicionalmente de limón, maionesa e manteiga (doce ou salgada) untada en pan de centeo. Preséntanse nunha bandexa cun leito de xeo e algas. Adoitan ser bandexas moi enfeitadas e elaboradas, contendo múltiples fileiras. Isto é tanto polo efecto visual, como porque os mariscos normalmente sérvense na súa cuncha, ou sobre a metade desta, o que causa que ocupen un grande espazo e só conteñan un ou dous bocados de carne. Acompáñanse cun viño branco seco.

### Mariscos incluídos

Un prato de *fruits de mer* pode incluír algúns ou todos da listaxe a seguir, dependendo das preferencias e a preparación:

* Ostras.
* Camaróns.
* Lagostas.
* Caramuxos
* Bois e nécoras.
* Gambas.
* Lagostinos.
* Mexillóns
* Vieiras.
* Ameixas.

Esta lista non é extensiva e varía ademais en función do marisco apañado ou pescado en cada rexión marítima. Un *plateau de fruits de mer* inclúe tamén frecuentemente:

* Navallas e longueiróns.
* Centolas.
* Caracolas.
* Cigalas.
* Lumbrigantes
* Ourizos de mar
* Percebes.

Notas
-----

1. ↑  Definicións no *Dicionario da Real Academia Galega* e no Portal das Palabras para *Mariscada*.
2. ↑  Cunqueiro, Álvaro (2004). *La Cocina de Galicia* (en español) (primeira ed.). Galaxia. p. 70. ISBN 84-8288-706-8.
3. 1 2  Sueiro, Jorge Víctor (1981). "La mariscada". En Penthalon. *Manual del Marisco* (primeira ed.). Madrid. pp. 104–112. ISBN 9788485337491.
4. ↑  «fruits de mer» Epicurious (en inglés) Consultado 30 de decembro de 2009
5. ↑  Flay, Bobby. «Plateau Fruits de Mer» Food Network (en inglés) Consultado 30 de decembro de 2009
6. ↑  Allart, Sinead «Plateau de fruits de mer» Arquivado 26 de agosto de 2014 en Wayback Machine. greatfood.ie (en inglés) Consultado 30 de decembro de 2009